CELEX: C2005/193/61
Language: hu
Date: 2005-08-06 00:00:00
Title: T-208/05. sz. ügy: Michael Brown által az Európai Közösségek Bizottsága ellen 2005. május 30-án benyújtott kereset

6.8.2005   
            
            
               HU
            
            
               Az Európai Unió Hivatalos Lapja
            
            
               C 193/36
            
         Michael Brown által az Európai Közösségek Bizottsága ellen 2005. május 30-án benyújtott kereset
   (T-208/05. sz. ügy)
   (2005/C 193/61)
   Az eljárás nyelve: francia
   Michael Brown (lakóhelye: Overijse [Belgium], képviseli: Lucas Vogel ügyvéd) 2005. május 30-án keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen.
   A felperes keresetében azt kéri, hogy az Elsőfokú Bíróság:
   
               1.
            
            
               semmisítse meg a kinevezésre jogosult hatóság által 2005. február 10-én hozott (2005. február 14-i feljegyzéssel közölt, 2005. február 25-én kézhez vett) határozatot, amellyel az elutasította a felperesnek a COM/PB/04. sz. versenyvizsga-bizottság elnöke 2004. június 22-i – a felperes számára az említett versenyvizsgára bocsátását megtagadó – határozata ellen 2004. szeptember 16-án benyújtott panaszát;
            
         
               2.
            
            
               semmisítse meg szükség szerint a COM/PB/04. sz. versenyvizsga-bizottság elnökének 2004. június 22-én hozott határozatát, úgyszintén annak 2004. július 19-én kelt megerősítését;
            
         
               3.
            
            
               kötelezze az alperest az eljárás költségeinek viselésére.
            
         Jogalapok és fontosabb érvek:
   A felperesnek (aki a Bizottságnál kisegítő alkalmazott) a C-ből a B besorolási osztályba való átlépésre irányuló belső versenyvizsgára való jelentkezését azzal az indokkal utasították el, hogy a jelentkezési határidő lejártának napján nem rendelkezett ideiglenes alkalmazotti vagy tisztviselői jogállással.
   A felperes két jogalapra hivatkozik, amelyeket:
   
               —
            
            
               egyrészt a személyzeti szabályzat 27. cikkének és 29. cikke (1) bekezdésének megsértésére, valamint nyilvánvaló értékelési hibára alapít, amennyiben a megtámadott határozatok, valamint a versenyvizsga-kiírás szerinte azzal jártak, hogy távol tartottak olyan jelentkezőket, akik különleges felkészültséget és a Bizottságnál jelentős szakmai tapasztalatot tudnak felmutatni, esetleg kevésbé felkészült és a Bizottságnál kisebb tényleges szolgálati időt felmutatására képes jelöltekkel szemben,
            
         
               —
            
            
               másrészt pedig a hátrányos megkülönböztetés tilalmának elvére alapít, mivel a személyzeti szabályzat hatálya alá tartozó alkalmazottak, akik bizottsági pályafutásuk nagy részét kisegítő alkalmazotti jogállásban töltötték, részt vehetnek a versenyvizsgán pusztán amiatt, hogy ideiglenes alkalmazottak a jelentkezési határidő lejártakor, miközben a felperest, aki sokáig rendelkezett ideiglenes alkalmazotti jogállással, kizárták pusztán amiatt, hogy ebben az időpontban kisegítő alkalmazott volt.